  Майя Бывальцева Ижкарысь Первомай но Ленин ёросъёсысь 250 улон юртъёс (1 сюрс 500 улӥсез) но 40 огазеяськонъёс 2017-тӥ арын тулыс тудву дыръя ву улэ шедьыны быгатозы. 10-тӥ тулыспалэ со сярысь вераз кар администрацилэн граждан утетъя управлениысьтыз шимучыръёсты алонъя ёзэтлэн кивалтӥсез Антон Колпаков. Али соосын валэктон уж нуиське. Кызьы вераз Ижкар администрациысь инкуазь узырлыкъёсъя но инкуазез утёнъя управленилэн кивалтӥсез Николай Попов, МЧС-лэн ивортэмезъя, 2017-тӥ арын вутудӟонлы кышкытлыкъя Удмуртия нырысетӥ интыын сылэ. Озьы ик солэн верамезъя, Иж тыметлэн быдӟалаез 76 миллион кубометр ке, солэн выллапалаз лымылэн мындалаез 150 миллион кубометр пала. «Ву ӧръяськон интыын Маяковский урамын вань тӥрлыкъёсты 1 метрлэсь вылӥегес ӝутоно. Первомай ёросысь огазеяськонъёс но предприятиос сярысь верано ке, отын вузъёсты но тӥрлыкъёсты 1 но ӝыны метрлэсь вылӥе ӝутоно. Сое улон возьматӥз, ми сое 1991-тӥ но 1979-тӥ аръёсы адӟимы ни», — пусйиз Николай Попов. Кызьы вераз иворъёсъя «Удмуртия» агентстволы кар администрацилэн инкуазь узырлыкъёсъя но инкуазез утёнъя управлениысьтыз ву возёсъя ёзэтлэн кивалтӥсез Сергей Коновалов, 15-тӥ тулыспалысен 1-тӥ оштолэзёзь Иж тыметысь вуэз кален лэзёзы — уй-нуналскын 2–3 сантиметрлы. Соин валче йӧ тэшканы быгатоз. Тегъёс: Мерлык Ижкар Удмуртия тудву тымет  